DILONGO 80
Yesu Wunsola 12 di Bapostolo
Buna kamana longisa mvu wumweka ayi ndambu, Yesu wutomba kusola bafweni sala yandi mu kithwadi mwingi kulonga ayi kudiatisa bimvuka bitheti bi thangu yina. Yesu wuba tomba lusalusu lu Yave mwingi kabaka lukanu beni. Buawu kayendila naveka ku mongo ayi wusambila builu bumvimba. Va meni, wutumisa minlandikini myandi ayi wusola 12 di bapostolo. Ngye wuntebuka moyo mazina mawu? Mazina mawu maba: Petelo, Andele, Zaki, Yoane, Filipi, Balitelemi, Toma, Matai, Zaki (mwana Alafayi), Tade, Simoni ayi Yuda Isikalioti.
Va thonono 12 di bapostolo beni baba kwendanga ayi Yesu kulonga. Vayi bo kaba monisina phila bafweti longila, bosi wuba kamba benda longa baveka. Yave wubavana mangolo ma kukukila zipheve zimbi ayi kubelusa baba bela.
Yesu wuba lufyatu mu bawu ayi wuba kubatedilanga bakundi bandi. Angi Bafalisi baba landakananga ko mambu bapostolo baba longisanga bila bawu baba tubilanga ti bapostolo basa vyokila ko mu bikola byawu. Vayi bawu baba batu bobo Yesukamonisa phila bafweti longila. Bapostolo, baba mu thangu zyoso zi nkinza mu luzingu lu Yesu, ava kafwa ayi bo kavulubuka. Buka Yesu, bapostolo bawombo baba basi Ngalili, banka baba bakwela.
Bapostolo baba batu basumuka, buawu basa vanganga ko thangu zyoso mambu mafweni. Baba tubanga mambu mu khambu yindula, basa ba ko mvibudulu ayi baba bakanga makani makhambu fwana. Thangu zinkaka baba tombanga kuzaba nani mu bawu wuluta nkinza. Vayi bawu baba batu bamboti ayi baba luzolo luwombo kwidi Yave, bila kumbusa lufwa lu Yesu, kimvuka ki baklisto kivangimina mu lusalusu luawu.
‘Yilutedila bakundi bila yi kulukambanga mambu mamo yiyuwa kwidi Tat’ami.’—Yoane 15:15
kmb_Latn twi_Latn kon_Latn kon_Latn kon_Latn kon_Latn kon_Latn